Þingræður haldnar á Alþingi Íslendinga

Frsm. meiri hl. (Jóhann Jósefsson) Herra forseti. - Eins og segir á þskj. 506, leggur meiri hl. iðnn. til, að þetta frv. verði samþ. óbreytt. Á fundi voru aðeins 4 nm., en hv. 11. landsk. hefur ekki skilað áliti, og mun mega telja hann vera á móti frv., a. m. k. óbreyttu. Ég skal svo ekki fara um þetta fleiri orðum. Málið er ofur einfalt og óbrotið, og kemur fram í nál. álit meiri hl., sem leggur til, að frv. verði samþ. óbreytt.

Samgmrh. (Emil Jónsson) Herra forseti. - Þetta mál var til umr. í iðnn., þegar ég átti sæti í henni, og var þá ekki afgr. Þá var meiningamunur um afgr. þess og ákveðið að senda það til umsagnar nokkrum aðilum, eins og segir á nál. meiri hl. n. Ég hefði kosið, áður en þetta mál væri afgr. í hv. d., að minni hl. n. væri gefinn kostur á að skýra frá sínu áliti, því að einhverra orsaka vegna hafa ekki allir verið viðstaddir, þegar þetta mál var afgr., eins og hv.frsm. gat um. Sömuleiðis væri æskilegt, áður en hv. dm. taka afstöðu til málsins, að sjónarmið þeirra aðila, sem umsagnar var leitað hjá, fengju að koma fram, svo að hv. dm. fengju að kynna sér þau, áður en endanlega verður gengið frá málinu við þessa umr. Ég hefði því kosið, að málinu yrði frestað, þangað til minni hl. n. fengi að færa rök fyrir máli sínu og umsögn n. allrar lægi fyrir um málið.

Frsm. meiri hl. (Jóhann Jósefsson) Það stendur ekki á meiri hl. n. að leggja fram þau plögg, sem hafa borizt í þessu máli. En ég hefði haldið, að hv. dm. kærðu sig ekkert um þá tímatöf, sem af því mundi leiða, að kynna efni þeirra skjala, sem fyrir liggja, því að í nál. meiri hl., sem ég vísaði til, er frá því skýrt, til hverra hafi verið leitað og hvernig þessir aðilar hafa tekið í málið með og á móti, og veit ég, að hæstv. ráðh. véfengir ekki þá skýrslu. Hitt taldi ég tímatöf að fara að tíunda þau löngu erindi, sem fyrir liggja í málinu. Annars má, ef það málefni er vakið, gjarnan gera það fyrir mér. Sem sagt, meistarafélag járniðnaðarmanna mælir með samþ. frv., og meiri hl. iðnfulltrúanna mælir með því, og minni hl. fulltrúanna mælir þó ekki á móti framgangi frv., en óskar lítils háttar breyt. á því. Um meistarafélagið skal ég svo bæta því við, að það telur frv. ekki nema góða byrjun til lagfæringar á iðnlöggjöfinni. En þeir, sem leggja á móti, eru Alþýðusambandið og Samband iðnnema. Þetta mega hv.þdm. lesa á þskj. 506. Hvað það snertir að bíða eftir áliti minni hl., þess hl. af honum, sem mætti á nefndarfundinum, þá er það að segja, að hv. 11. landsk., sem þar mætti, er utanlands. En ég veit, að hæstv. ráðh. lítur svo á, að fleiri geti komið þar í skarðið heldur en hann. Þetta mál hefur verið nokkuð lengi á döfinni, vegna þess að það hefur ekki legið fyrir nál. nema frá öðrum hluta n., og hefur dregizt að taka málið á dagskrá þess vegna. Ég vildi þess vegna frekar, ef hæstv. ráðh. gæti fallizt á það, að málið fengi að ganga áfram til 3. umr., og væri þá auðvelt fyrir minni hl., þann part af honum, sem innanlands er, að gefa út álit á milli umr. Áður en ég heyri, hvernig hæstv. ráðh. tekur á þessu, skal ég spara þá tímatöf, sem af því mundi leiða að lesa upp álit meistarafélagsins og að öðru leyti að fara rækilega út í málið, ef hæstv. ráðh. gæti á það fallizt, að málið fengi að ganga til 3. umr.

Samgmrh. (Emil Jónsson) Herra forseti. - Það hefur viljað svo einkennilega til í þessari iðnn., að 2 af 5 mönnum, sem þar eiga sæti, hafa ekki getað mætt á þeim fundi, sem meiri hl. virðist hafa haldið um málið. Hv. 11. landsk. er ekki hér á landi, en í hans stað er mættur hér annar hv.þm., sem hefur tekið sæti í n. Í stað mín hefur hv. 4. þm. Reykv. tekið sæti í n. Þessir menn hafa, að því er mér skilst, ekki átt kost á því að kynna sér meðferð málsins. Hins vegar hefur meiri hl., hv.þm. Vestm., hv. 2. þm. Skagf. og hv.þm. Ak., sem allir eru flm. þessa frv., einir gefið út um það nál., og mér finnst satt að segja eðlilegt, að einhverjir fleiri heldur en flm. einir geti fengið tækifæri til þess að láta sína aðstöðu í ljós. Meðan ég átti sæti í n., lýsti ég því yfir, hvernig ég liti á málið, og ég hef ástæðu til að ætla, að hv. 4. þm. Reykv., sem mætir í minn stað, muni ekki líta á þetta ósvipuðum augum. Aftur á móti veit ég ekki um þann hv.þm., sem mætir fyrir hv. 11. landsk., en ég er viss um það, að hv. 11. landsk. vildi ekki láta samþ. frv. eins og það lá fyrir. Ég vil ekki skorast undan því við hv.þm. Vestm. að ræða málið, ef út í það verður farið, og mér hefði fundizt eðlilegt, að aðrir en flm. einir hefðu fengið tækifæri til þess að kynna sér það og gefa út um það nál. Að öðru leyti vil ég aðeins taka undir að nokkru leyti það, sem hv. frsm, hafði eftir iðnfulltrúunum, að hér væri um að ræða aðeins byrjun, sem þeir að vísu teldu góða byrjun, en ég ekki, um breyt. á iðnlöggjöfinni. Ég er sammála að því leyti, að hér er ekki tekið nema eitt atriði, og um það hefur verið deilt í seinni tíð. En það eru mörg fleiri atriði, sem fullkomin ástæða væri til að taka til athugunar. Þessi löggjöf hefur verið í gildi milli 10–20 ár, og er fengin af henni margvísleg reynsla, og þar sem hún er á sínu frumstigi, er ekki óeðlilegt, að hún standi til bóta. Ég hefði getað hugsað mér, að þessi löggjöf yrði í heild tekin til endurskoðunar á næstunni, bæði þetta atriði og önnur. En áður en þetta atriði verður afgr. á þennan hátt á fundinum, finnst mér sjálfsagt, að minni hl. n. fengi tækifæri til þess að setja fram sitt álit.

Forseti (JörB): Þetta mál var tekið á dagskrá sakir þess, að nál. var komið fram, en mér var hins vegar ekki kunnugt um, hvort nál. væri væntanlegt frá minni hl. En þar sem nokkuð sérstaklega stendur á um það, að minni hl. n. hefur ekki gefið út álit, vil ég mæta ósk hæstv. ráðh. um það, að málið verði ekki afgr. við þessa umr. nú. En ég vil mega vænta þess, að álit komi innan stutts tíma.